Document ID: 32004D0687

KOMISIJAS LĒMUMS
(2004. gada 6. oktobris),
ar ko 2004./2005. gada ražai tiek noteikts sākotnējo finansiālo asignējumu sadalījums dalībvalstīm par noteiktu hektāru skaitu, ņemot vērā vīna dārzu restrukturizāciju un konversiju saskaņā ar Padomes Regulu (EK) Nr. 1493/1999
(izziņots ar dokumenta numuru K(2004) 3661)
(2004/687/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgo organizāciju (1), un jo īpaši tās 14. panta 1. punktu,
tā kā:
(1)
Noteikumi par vīna dārzu restrukturizāciju un konversiju ir fiksēti Regulā (EK) Nr. 1493/1999 un Komisijas 2000. gada 31. maija Regulā (EK) Nr. 1227/2000, kas nosaka īstenošanu Padomes Regulai (EK) Nr. 1493/1999 par vīna tirgus kopīgo organizāciju attiecībā uz ražošanas potenciālu (2).
(2)
Noteikumi, kas attiecas uz finanšu plānošanu un līdzdalību restrukturizācijas un konversijas finansēšanā un ir fiksēti Regulā (EK) Nr. 1227/2000, paredz, ka atsauces uz attiecīgo finanšu gadu attiecas uz maksājumiem, ko dalībvalstis veikušas starp 16. oktobri vienā gadā un 15. oktobri nākamajā gadā.
(3)
Saskaņā ar Regulas (EK) Nr. 1493/1999 14. panta 3. punktu, iedalot finanses dalībvalstīm, pienācīgi jāņem vērā Kopienas vīna dārzu platība attiecīgajā dalībvalstī.
(4)
Īstenojot Regulas (EK) Nr. 1493/1999 14. panta 4. punktu, ir būtiski, ka tiek piešķirts finansiālais asignējums attiecībā uz zināmu hektāru skaitu.
(5)
Saskaņā ar Regulas (EK) Nr. 1493/1999 13. panta 3. punktu Kopienas ieguldījums restrukturizācijas un konversijas izmaksās ir augstāks reģionos, kas klasificēti kā I mērķa reģioni atbilstoši Padomes 1999. gada 21. jūnija Regulai (EK) Nr. 1260/1999, kurā izstrādāti vispārīgi noteikumi par struktūrfondiem (3).
(6)
Jāņem vērā kompensācija par zaudētiem ieņēmumiem, kas radušies vīna ražotājiem tajā laikā, kad vīna dārzi vēl neražo.
(7)
Saskaņā ar Regulas (EK) Nr. 1227/2000 17. panta 5. punktu, ja dalībvalsts faktiskie izdevumi attiecīgajā finanšu gadā ir mazāki par 75 % sākotnējā asignējuma, nākamajam finanšu gadam un attiecīgajai kopējai platībai pieņemamos izdevumus samazina par vienu trešo daļu no šā sliekšņa un attiecīgā finanšu gada faktisko izdevumu starpības. 2004./2005. gada ražai šis noteikums attiecas uz Grieķiju, kuras izdevumi 2004. finanšu gadā sastāda 71,47 % no tās sākotnējā asignējuma.
(8)
Saskaņā ar Regulas (EK) Nr. 1493/1999 14. panta 2. punktu sākotnējo asignējumu pielāgo, ņemot vērā reālos izdevumus un pamatojoties uz atkārtoti izskatītām izdevumu prognozēm, ko iesniegušas dalībvalstis, ņemot vērā sistēmas mērķi un pieejamos naudas līdzekļus,
IR PIEŅĒMUSI ŠO LĒMUMU.
1. pants
Sākotnējais finansiālo asignējumu sadalījums attiecīgajām dalībvalstīm 2004./2005. gada ražai par noteiktu hektāru skaitu vīna dārzu restrukturizācijai un konversijai saskaņā ar Regulu (EK) Nr. 1493/1999 ir uzrādīts šā lēmuma pielikumā.
2. pants
Šis lēmums adresēts dalībvalstīm.
Briselē, 2004. gada 6. oktobrī

Labels: 19
6